text: Kirke udlover dusør for uerstattelig alterkalk
  30 juni 2017 kl. 07.57
  For en uge siden fik Tandslet Kirke stjålet et pengeskab med altersølv. Nu udlover menighedsrådet en dusør.
  Tandslet Kirke på Als vil meget gerne have sin stjålne alterkalk tilbage.
  - Vi udlover en dusør på 5.000 kroner. Alterkalken er uerstattelig, for den har et våbenskjold og blev skænket til os af enken på herregården Gammelgård, siger menighedsrådsformand Kirsten Aabo Jørgensen til TV SYD.
  Ved tyveriet knuste ukendte gerningsmænd et vindue til sakristiet. Her stod et pengeskab, der var fyldt med kirkens altersølv.
  Kirsten Aabo Jørgensen, menighedsrådsformand, Tandslet Kirke: "Vi udlover en dusør på 5.000 kroner. Alterkalken er uerstattelig."
  To kirkestager blev efterfølgende fundet i Sønderskoven ved Sønderborg.
  - De blev fundet af nogle forbipasserende, der var ude og gå en tur. De var så søde at komme direkte til kirken for at aflevere stagerne, forklarer Kirsten Aabo Jørgensen.
  Men alterkalken mangler fortsat. Oplysninger der kan hjælpe kirken og politiet frem til det uerstattelige sølvtøj udløser nu en dusør på 5.000 kroner.
  
  